钦定古今图书集成/理学汇编/经籍典/第082卷 > 宋郑樵奥论 > 《卜筮》
## 钦定古今图书集成/理学汇编/经籍典/第082卷 > 宋郑樵奥论 > 《卜筮》

苏子曰：“挟蓍布卦，以分阴阳而明吉凶。”此曰者，事
非圣人之道也。吁！《周礼》有筮人大卜掌三《易》之法，而
《洪范》亦有稽疑，是占筮之学，其来尚矣，特用之者有
善未善耳。夫卦之与爻，有体本吉者，有反而后吉者，
其相为倚仗，而占验不可不知。卦之本吉，《丰》《泰》《既济》
之类是也。反之而后吉者，《否》《屯》《未济》之类是也。爻之
本吉者，《干》之《飞龙》《坤》之“黄裳”之类是也。反之而后吉
者，上九“亢龙”、上六“龙战于野”之类是也。知此而后可
以言卜筮矣。盖尝论之，世人颠倒于利欲之场，终日
戴天履地，行不祥之事而无所惮，至丘社则敛衽而
过之，终日言动拟议不出于《易》而不知畏，至露蓍而
得𦅸辞则敬而信之。吁！以此用心，宜乎“蓍龟之不验
也。至哉横渠之言曰：‘《易》为君子谋，不为小人谋’。此言
尽之矣。然则将如之何？”曰：今之占验者，当察其所占
之人，当究其所主之事。昔者穆姜之得比之随，自知
其必死于辱，卦非不吉也，“元亨利贞，穆姜不足以称
之也。南蒯得坤之比，君子知其不免于咎，爻非不吉
也，黄裳元吉”，南蒯不足“以当之也。”此其所谓观其所
占之人。《泰》之为卦，天地气交之卦也，而占父者忧之，
父入土也。《归妹》之卦，男女室家之别也，而占母者忧
之，女之终也。此所谓当究其所主之事。如吉者遽谓
之吉，凶者便谓之凶，此其挟策布卦，为日者之事，非
善明理之君子也。